Die Leo V-dwergsterrestelsel is ’n satellietstelsel van die Melkweg in die sterrebeeld Leeu (Leo). Dit is in 2007 ontdek in data van die Sloan- Digitale Lugopname. Die stelsel is sowat 585 000 ligjare van die Son af en beweeg weg van die Son teen ’n snelheid van sowat 173 km/s. Leo V is een van die Melkweg se kleinste en dofste satellietstelsels. Dit het ’n absolute magnitude van −5,2, wat laer is as ’n tipiese bolvormige sterreswerm. Dit het egter ’n massa van 330 000 sonmassas. Die verhouding tussen ligsterkte en massa is sowat 75, en so ’n groot verhouding dui daarop dat Leo V oorheers word deur baie donkermaterie. Die sterre in Leo V is meestal ouer as 12 miljard jaar, byna so oud soos die heelal self, en is arm aan metale. Leo V is sowat 3 booggrade van ’n ander satellietstelsel van die Melkweg, Leo IV. Dié twee stelsels kan fisiek gebonde wees. Daar is tekens dat hulle verbind word deur ’n sterrebrug. Hierdie artikel is vertaal uit die Engelse Wikipedia Belokurov, V.; Walker, M.G.; Evans, N.W. (2008).